**Előterjesztés**

**Litér Község Önkormányzata Képviselő-testületének**

**a 2018. január 25-i ülésére**

**Litéri Közös Önkormányzati Hivatal 2018. évi költségvetési tervezete,**

**Tisztelt Képviselő-testület!**

**Tisztelt Pénzügyi Gazdasági és Településfejlesztési Bizottság!**

Az államháztartásról szóló 2011. évi CXCV. törvény 24. § (3) (a továbbiakban: Áht) bekezdés alapján kapott felhatalmazás szerint Litér Község Önkormányzatának (a továbbiakban: önkormányzat) polgármestere, a jegyző által előkészített költségvetési rendelet-tervezetet február 15-éig nyújtja be a képviselő – testületnek.

A költségvetési rendelet elfogadása előtt Litér és Királyszentistván Önkormányzata is határozattal fogadja el a Litéri Közös Önkormányzati Hivatal (a továbbiakban: Hivatal) 2018. évi költségvetését.

Az Áht 29/A.§. alapján a helyi önkormányzat és társulás évente legkésőbb a költségvetési rendelet, határozat elfogadásáig határozatban állapítja meg a Magyarország gazdasági stabilitásáról szóló 2011. évi CXCIV. törvény (a továbbiakban: Gst) 45. § (1) bekezdés a) pontjában kapott felhatalmazás alapján kiadott jogszabályban meghatározottak szerinti saját bevételeinek és 3. § (1) bekezdése szerinti adósságot keletkeztető ügyleteiből eredő fizetési kötelezettségeinek a költségvetési évet követő három évre várható összegét.

A 2018. évi költségvetés a rendelkezésre álló központi információk, valamint a helyben képződő bevételeknek és az önkormányzat kötelezettségeinek, a ciklus programjában meghatározott feladatainak a figyelembevételével került összeállításra.

Magyarország 2018. évi központi költségvetéséről szóló 2017. évi C. törvény szerint az önkormányzatok finanszírozása a 2013. évtől bevezetett feladatalapú támogatási rendszerben történik. A feladatátrendeződést követő módosítások megjelennek a köznevelésben, valamint a szociális, kulturális és az igazgatási ágazat támogatásaiban is.

A Hivatal állami támogatását Litér Község Önkormányzata, mint gesztor település igényli. Tárgyévben 39 296 ezer Ft állami hozzájárulás került megállapításra működési támogatásaként, és 7 ezer Ft bevétel jelentkezik a 2017/12. havi bérkompenzáció támogatásaként.

A Hivatal zavartalan működésének biztosításához a 2018.évi költségvetési főösszeg 64 864 ezer Ft-ban került meghatározásra. A megállapított kiadási főösszeg a kötelező kiadásokon túl a maradvány felhasználásával lehetővé teszi felhalmozási kiadások tervezését is.

A költségvetés végrehajtása rendkívül fegyelmezett és takarékos gazdálkodást igényel.

Királyszentistván Község Önkormányzata 6 647 ezer Ft hozzájárulást fizet a hivatal részére, Litér Község Önkormányzata 15 998 ezer Ft támogatást nyújt a Hivatal működéséhez. Az előző évben Litér önkormányzata 10 862 ezer forint eredeti előirányzatot biztosított saját forrásból, az emelés oka, hogy a Hivatal dolgozói közül öt munkavállaló is jubileumi jutalomra jogosult, így a Királyszentistvánra és a Litérre jutó támogatás is emelkedett.

Az előterjesztés mellékletei:

1. Bevételek kormányzati funkciók szerint
2. Kiadások kormányzati funkciók szerint
3. Előirányzat felhasználási ütemterv
4. A tárgyév és a tárgyévet követő három év tervezete

Kérem a Tisztelt Képviselő-testületet, hogy a Litéri Közös Önkormányzati Hivatal 2018. évi költségvetését megvitatni és elfogadni szíveskedjenek.

Litér, 2018. január 19.

 Bencze Éva sk.

 jegyző